
	Den Europæiske Unions strategi for bekæmpelse af radikalisering og rekruttering af terrorister


1.
Terrorismen udgør en trussel mod alle lande og alle mennesker. Den er en alvorlig trussel mod Den Europæiske Unions sikkerhed og borgernes liv. Den Europæiske Union er urokke​ligt besluttet på at tage kampen op mod denne svøbe. Dette kræver en omfattende reaktion. Vi må mindske truslen ved at sprænge eksisterende terrornet og forebygge rekrutte​ring af nye terrorister. Og vi skal blive mindre sårbare i tilfælde af angreb gennem en bedre beskyttelse af potentielle mål og bedre konsekvensstyringskapaciteter.

2.
For at forbedre politikken til forebyggelse af rekruttering af nye terrorister enedes man på Det Europæiske Råds møde den 17. december 2004 om at opstille en strategi og en handlingsplan til bekæmpelse af radikalisering og rekruttering af terrorister. Denne strategi bygger på det omfattende arbejde, der er blevet udført siden erklæringen om bekæmpelse af terrorisme fra Det Europæiske Råds møde den 25. marts 2004 og Kommissionens meddelelse om rekruttering af terroristgrupper: bekæmpelse af faktorer, der bidrager til voldelig radikali​sering. Den redegør for, hvordan EU og medlemsstaterne vil bekæmpe radikalisering og rekruttering af terrorister. Den skal indgå i en bredere EU-strategi for bekæmpelse af terrorisme og handlingsplan til bekæmpelse af terrorisme, som Det Europæiske Råd vil blive anmodet om at godkende inden udgangen af 2005.

Udfordringen
3.
Radikalisering og rekruttering af terrorister er ikke forbeholdt en bestemt tro eller politisk over​bevisning. Europa har i historiens løb været udsat for flere forskellige former for terrorisme. Men den terrorisme, som al-Quaeda og andre ekstremister inspireret af al-Quaeda står for, er blevet den største terrortrussel mod EU. Selv om andre former for terrorisme fort​sat udgør en alvorlig trussel mod EU's borgere, fokuserer EU's indsats mod radikalisering og rekruttering på denne form for terrorisme.

4.
Det allerfleste europæere, uanset tro, accepterer ikke ekstremistiske ideologier. Selv blandt det fåtal, der accepterer dem, er der kun få, der lader sig hverve som terrorister. Beslutningen om at deltage i terrorisme træffes individuelt, selv om motiverne bag en sådan beslutning ofte ligner hinanden. Undskyldninger eller straffrihed for sådanne handlinger kan ikke accepteres, men det er vores ansvar at identificere og bekæmpe metoder, propaganda og forhold, der drager folk ind i terrorisme og legitimerer terrorhandlinger. 

5.
Regeringerne alene magter ikke at imødegå denne udfordring. Al-Quaeda og dem, som lader sig inspirere af dem, vil kun kunne nedkæmpes, hvis offentligheden engagere sig, især muslimer, både i Europa og andre steder. Det altovervejende flertal går ind for fred og tole​rance. Den Europæiske Union afviser enhver retfærdiggørelse af terrorisme, hvad enten den er af religiøs eller anden art. EU konstaterer med tilfredshed, at befolkningerne i Europa og andre steder, også muslimer, afviser terrorismen på det kraftigste og opfordrer dem til fortsat at fordømme den.
EU's reaktion
6.
For at bekæmpe radikalisering og rekruttering af terrorister har EU besluttet

· at sætte en stopper for netværks og enkeltpersoners hvervning af terrorister

· at sørge for, at flertallets holdning vinder hævd over ekstremisternes

· at gøre en endnu større indsats for at fremme sikkerhed, retfærdighed, demokrati og lige chancer for alle.
7.
Generelt skal vi sikre, at vi ikke undergraver respekten for de grundlæggende rettigheder. For at sikre en fortsat effektiv og hensigtsmæssig indsats må vi arbejde på at udvide vor forståelse af problemet. I den forbindelse vil vi etablere en dialog med regeringer, der har været stillet over for problemet, akademiske eksperter og muslimske samfund i Europa og andre steder.

Stop for netværks og enkeltpersoners hvervning af terrorister
8.
En person, der bliver involveret i terrorisme, er nødt til at tage en række praktiske skridt. Som følge af globaliseringen er det i vidt omfang blevet  nemmere at føre idéer konkret ud i livet: lettelse af rejse- og kommunikationsaktiviteter samt nemme pengeoverførsler betyder lettere adgang til radikale idéer og radikal undervisning. Internettet medvirker hertil og er et middel til retfærdiggørelse efter et angreb.

9.
Sådan adfærd skal afsløres, f.eks. ved hjælp af nærpoliti og gennem en effektiv overvågning af internettet og af rejser til konfliktområder. Vi bør opbygge ekspertise gennem udveksling af nationale vurderinger og analyser. Det er også nødvendigt at standse sådan adfærd. Vi vil be​grænse de aktiviteter, der udfoldes af dem, der spiller en rolle i radikaliseringsprocessen, her​under i fængsler, på uddannelsessteder og steder, hvor der foregår religionsundervisning og
-udøvelse, og ved at drøfte spørgsmålene i forbindelse med disse personers indrejse og op​hold. Der skal arbejdes på at forhindre enkeltpersoner i at få adgang til terroristtræning og specielt rette blikket mod dem, der rejser til konfliktområder. Vi må indføre det rette lov​grundlag for at forhindre personer i at opfordre til og legitimere vold. Og vi vil foretage en undersøgelse af, hvordan det kan forhindres, at internettet udnyttes til rekruttering af terrorister. Vi vil føre en politisk dialog og målrette den tekniske bistand for at hjælpe andre uden for EU med at gøre det samme.

Sørge for, at de moderates stemmer vinder hævd over ekstremisternes
10.
Det er udbredelsen af en bestemt ekstremistisk verdensanskuelse, der får den enkelte til at over​veje og retfærdiggøre vold. Kernen heri er propaganda, der giver et forvrænget billede af konflikter rundt om i verden som et angiveligt bevis for et sammenstød mellem vesten og islam, og som hævder at give den enkelte både en forklaring på hans problemer og afløb for hans vrede. Denne diagnose skævvrider opfattelsen af politikken i vesten og øger mistanken om skjulte dagsordener og dobbeltmoral.

11.
Vi bliver nødt til styrke de moderate stemmer ved at gå i dialog med muslimske organisatio​ner og trosgrupper, der afviser den fordrejede udgave af islam, som al-Quaeda og andre står for. Vi bliver nødt til at støtte litteratur, der giver udtryk for den almene holdning, forsøge at fremme uddannelsen af europæiske imamer og forbedre sprogundervisningen og anden undervisning for udenlandske imamer i Europa. Det er nødvendigt, at vi får vores eget bud​skab mere effektivt ud. Vi vil koordinere og øge vores bestræbelser på at ændre opfattelsen af europæiske og vestlige politikker, især blandt muslimske samfund, og rette op på urimelige eller forvanskede opfattelser af islam og muslimer. Vi bør også udvikle et ikke-følelsesladet ordforråd til drøftelse af disse spørgsmål for at undgå, at islam kobles sammen med terrorisme. Vi skal sikre os, at vore egne politikker ikke forværrer opsplitningen.

Gøre en endnu større indsats for at fremme sikkerhed, retfærdighed, demokrati og lige chancer for alle
12.
En række forhold i et samfund kan skabe et miljø, der er fremmende for radikalisering. Så​danne faktorer fører ikke nødvendigvis til radikalisering, men kan gøre det radikale budskab mere tiltrækkende både for dem, som lider under forholdene, og dem, som identificerer sig med deres lidelser. Forholdene kan spænde over dårlige eller diktatoriske styreformer; stater, der via utilstrækkelige reformer går fra diktatorisk kontrol til delvis demokrati; hurtig, men ukontrolleret modernisering; mangel på politiske perspektiver og økonomiske udsigter, uløste internationale og nationale stridigheder, utilstrækkelige og mangelfulde uddannelses​muligheder og kulturelle muligheder for unge. De fleste af disse faktorer forekommer ikke i EU, men de kan gøre sig gældende for individuelle befolkningssegmenter, og der kan også være identitetsproblemer i indvandrermiljøer.

13.
Vi skal fjerne de strukturelle faktorer, der fremmer radikaliseringen, både i EU og udenfor. EU's indsats skal rettes mod uligheder og diskrimination, hvor de findes, og fremme af den interkulturelle dialog, debat og, i nødvendigt omfang, langsigtet integration. Uden for Europa skal vi fremme god regeringsførelse, menneskerettigheder, demokrati samt uddannelse og økonomisk velfærd gennem vor politiske dialog og vore bistandsprogrammer. Og vi skal arbejde på konfliktløsning.

Forbedring af vor forståelse og udvikling af en hensigtsmæssig indsats
14.
Radikaliseringen af visse muslimske borgere i Europa er et forholdsvis nyligt fænomen. Selv de områder i Europa, hvor radikaliseringen for tiden ikke er et stort problem, eller hvor der ikke findes store muslimske samfund, kan blive mål for ekstremister. EU vil fortsætte med at udvikle den kollektive forståelse af disse spørgsmål, lytte til muslimer og andre, sammenligne situationerne i medlemsstaterne og danne sig et billede af Europa. Indsatsen skal udvikles i takt med situationen i Europa og udenfor. For at sikre, at strategien følger med udviklingen, skal der en gang om året gøres status over fremskridtene.

Gennemførelse af strategien
15.
Medlemsstaterne skal enkeltvis og i fællesskab, med støtte fra Europa-Kommissionen og andre EU-organer, gennemføre strategien. Nøglen til succes beror på, i hvor høj grad ikke-statslige grupper - samfundsgrupper, religiøse myndigheder og andre organisationer - over hele Europa aktivt deltager i at imødegå ekstremisternes retorik og kaste lys over deres krimi​nelle handlinger.

16.
Bekæmpelse af radikalisering og rekruttering af terrorister på nationalt, regionalt og lokalt plan er først og fremmest medlemsstaternes opgave. De udformer de sociale, udannel​sesmæssige og økonomiske politikker, der kan fremme lighed og inddragelse i det alminde​lige samfund. Det er dem, der fastlægger udenrigs-, forsvars- og sikkerhedspolitikkerne, og bestemmer, hvordan disse skal udbredes til offentligheden. Det er over for deres parlamenter og befolkninger regeringerne skal stå til regnskab for deres politikker. Truslen fra radikalis​men og midlerne til at bekæmpe den varierer meget fra medlemsstat til medlemsstat. Denne strategi giver medlemsstaterne mulighed for at udføre arbejde på nationalt plan baseret på en fælles forståelse af de faktorer, principper og handlinger, der kan bekæmpe dem.

17.
Arbejde på paneuropæisk plan kan udgøre en vigtig ramme. Medlemsstaterne kan koordinere deres politikker; udveksle oplysninger om, hvilke modtræk der er udviklet på nationalt plan; fastlægge god praksis og samarbejde om at få nye idéer. Kommissionen støtter dette ved at gøre sine politikker effektivt målrettede, herunder ved at yde midler til forskning, afholdelse af konferencer, støtte til uddannelse og tværkulturelle aktiviteter og overvågning på EU-plan.

18.
Arbejdet uden for Europa kan foregå gennem instrumenter, mekanismer og processer, som EU har etableret med enkelte lande og regionale organisationer, herunder gennem politisk dialog og bistandsprogrammer.
________________________

